Раушан  Мұхамеджанова, М.Қозыбаев атындағы СҚМУ-дің студенті

Біздің  мақтанышымыз 

“Жастық шағың – жарқын жаздың бейнесі Құтты жаздың ала алсаң жоқ, бермесі”, – деген екен жерлес жазушы Сәбит Мұқанов. Қайта айналып келмес өмірдің осы бір кезеңінің парқын түсінген, замандастарына үлгі бола алатын жастар арамызда аз емес. М. Қозыбаев атындағы Солтүстік Қазақстан мемлекеттік университетінде жалындаған жастық өмірдің қызықты думанында жүрген қыз-жігіттердің бәрінің де арманы зор. Ал алыстан қол бұлғаған арманмақсатына талпынып, білім мен өнерді ұштастырып, өз ортасынан ойып тұрып орын алғандардың бірі – Назым Әбдіәлімова. 
Назым – Тіл және әдебиет институтының студенті. Қазақ тілі мен әдебиеті пәндерінің мұғалімі мамандығы бойынша білім алып жатқан ол қолы қалт еткенде жоғары оқу орны жанындағы “Шаңырақ” жастар театрында өнер көрсетеді. Құрдасым киелі сахнаны бала күннен армандағанын оңашада, сыр бөліскенде айтып отырады. Көрермендерге рухани азық беретін сахнаға шығып, өнер көрсету студенттердің бәріне бірдей бұйырмаған бақыт. Өнер ордасына жетекшілік ететін Сәбит Мұқанов атындағы облыстық қазақ сазды-драма театрының әртісі Айнұр Бекманованың “Шаңырақтың” жастарына қояр талабы зор. Дауыс ырғағы, сахна мәдениеті, сыртқы келбетіңнің келісті және әртістік қабілеттің зор болуы секілді толып жатқан талап үделерінен көп жастар өте алмай қалып жатады. Назым – мұнда іріктеліп алынған 14 әртістің бірі. Әрине, жас өнерпаз әлі де ізденуі, өнерін шыңдауы қажет екенін жақсы түсінеді. Бірақ алғашқы аяқ алысы жаман емес. Бұлай деуіме себеп, осы күнге дейін аталмыш театр ұжымы көрермендерін бірнеше жаңа қойылыммен қуантты. Атап айтар болсам, Қазақ хандығының 550 жылдығына арналған “Тарих үні”, “Қара түнек...бір сәуле” атты трагедиялық спектакль және де Жеңіс мерекесінің 71 жылдығына орай “Сағыныш хаттары” атты қойылымды тамашалап үлгердік. Бұл пьесаларда Назымға басты рөлдер сеніп тапсырылғаны да бір жайды аңғартса керек. 
Назымның тағы бір сүйікті ісі – би билеу. Бала күнінен сахнаның сәніне айналған ол көрермендердің алдында қысылмайды. Әдемі би өрнектерімен көпшілікті баурап алады. Бір сөзбен айтқанда, Назым – жоғары оқу орнындағы ақылына көркі сай аруымыздың бірі. “Жігітке жеті өнер де аз” деп жатады ғой. Меніңше, қыздардың да бойында міні болмағаны жөн. Өнерлі, ақылды әрі сол қасиеттерін өмірмен ұштастырған Назым ұяда алған тәлім-тәрбиесі арқылы өз ортасында сый-құрметке бөленіп жүр. 
Қазақ тілі мен әдебиеті пәндерінің болашақ мұғалімдеріне ұстаздардың да талабы күшті. Назымның сабаққа да үлгеріп, кітапханаға да бас сұғып, арасында театрға жүгіріп жүргенін көргенде, сүйсініп, үлгі алатын қыздардың бірі деп өзімше ой түйемін. Бүгінгі күні университеттің мақтанышына айналған Назымның болашаққа жоспарлары ауқымды. Ол үшін, ең бастысы, жақсы ұстаз атану. 

